b"\n_START_ARTICLE_\nPrecisionisme\n_START_PARAGRAPH_\nEl precisionisme fou un moviment art\xc3\xadstic nord-americ\xc3\xa0 que s'origin\xc3\xa0 vers el 1915 i que va florir durant la d\xc3\xa8cada del 1920, en el qual es tractaven temes urbans i, sobretot, industrials mitjan\xc3\xa7ant una t\xc3\xa8cnica molt acurada i precisa.\n_START_SECTION_\nCaracter\xc3\xadstiques\n_START_PARAGRAPH_\nEl precisionisme fou inspirat pel desenvolupament del cubisme, el futurisme i l'orfisme a Europa i, tamb\xc3\xa9, pel r\xc3\xa0pid creixement de la industrialitzaci\xc3\xb3 de Nord-am\xc3\xa8rica arran de la nova fornada d'innovadors com Henry Ford. Fou batejat amb aquest nom el 1927 per Alfred H. Barr Jr., el primer director del Museu d'Art Modern de Nova York i el seu tema per excel\xc2\xb7l\xc3\xa8ncia era l'arquitectura representada amb precisi\xc3\xb3 gaireb\xc3\xa9 fotogr\xc3\xa0fica (d'ac\xc3\xad ve el nom del moviment) i amb una t\xc3\xa8cnica llisa i impecable (com ara, les sitges de grans i els gratacels de Nova York, per\xc3\xb2, tamb\xc3\xa9, els ponts dels vaixells)._NEWLINE_En la pintura precisionista la llum acostuma a \xc3\xa9sser clara i brillant, i les formes s\xc3\xb3n triades sovint pel seu inter\xc3\xa8s geom\xc3\xa8tric per a crear formes clares i ben definides, de vegades gaireb\xc3\xa9 cubistes. L'\xc3\xa9sser hum\xc3\xa0 no hi apareix i no cont\xc3\xa9 cap cr\xc3\xadtica social, per\xc3\xb2, en canvi, temes considerats antiest\xc3\xa8tics (com, per exemple, la ind\xc3\xbastria i la tecnologia nord-americanes) s\xc3\xb3n dotats d'una grandesa \xc3\xa8pica i tractats amb una perfecci\xc3\xb3 cl\xc3\xa0ssica. Els termes realistes-cubistes, immaculats, cl\xc3\xa0ssics moderns i esterilistes serveixen tamb\xc3\xa9 per a fer refer\xc3\xa8ncia als pintors precisionistes._NEWLINE_A m\xc3\xa9s, les pintures, dibuixos i gravats d'aquest moviment art\xc3\xadstic tamb\xc3\xa9 van mostrar la influ\xc3\xa8ncia del treball realitzat per fot\xc3\xb2grafs nord-americans (com ara, Paul Strand), els quals empraven enfocaments n\xc3\xadtids, il\xc2\xb7luminacions i angles de c\xc3\xa0mera ins\xc3\xb2lits per a emfatitzar la forma abstracta del subjecte (en certa manera, el seu \xc3\xa8mfasi per les formes angulars estilitzades el fan visualment gaireb\xc3\xa9 similar a l'art d\xc3\xa9co).\n_START_SECTION_\nLlegat\n_START_PARAGRAPH_\nEl precisionisme influ\xc3\xad tant en les formes com en la t\xc3\xa8cnica del realisme m\xc3\xa0gic i de l'art popular nord-americans i pot \xc3\xa9sser vist com un precursor del moviment art\xc3\xadstic conegut com a American Scene Painting."